ועדת הכלכלה, כנסת 20, פרוטוקול מספר 318, 2016-08-03 10:00

איתן כבל: בוקר טוב לכולם.

איתן כבל: אני מבקש לפתוח את הישיבה השנייה הבוקר של ועדת הכלכלה של הכנסת.

איתן כבל: סיימנו כאן דיון מאוד סוער שעדיין לא הסתיים.

איתן כבל: ביקשתי מכל החברים המכובדים ובעיקר אלה שנמצאים כאן, רוב חברי הכנסת שהיו פעילים, ואני רוצה להזכיר לכם שמדובר בבלימת הקטל בדרכים, הדוח המסכם של הוועדה.

איתן כבל: חברות וחבריים, חבריי וחברותיי חברי הכנסת, ועדת הכלכלה לקחה על עצמה משימה להוביל מהלך להתמודד עם הקטל בדרכים.

איתן כבל: אני קורא לזה המאבק למען החיים.

איתן כבל: בכל הישיבות שקיימנו, פתחתי ואמרתי, וכך גם כתבתי במבוא שלי, שאם היה מגיע רמטכ"ל ואומר לראש הממשלה ולשר הביטחון שבשנה מסוימת ייהרגו בפעולות כאלה ואחרות 357 אנשים, אין לי ספק שהוא לא היה נמצא בתפקידו אפילו יום אחד.

איתן כבל: אנחנו לצערי חווים באופן קשה שנה אחר שנה את הקטל הנורא בדרכים שהורס משפחות.

איתן כבל: חברים, אני רוצה לומר את הדברים שלי בשקט.

איתן כבל: זה לא דיון רגיל.

איתן כבל: אנא, תנו לי כמה דקות כדי שאוכל להיות מרוכז ולומר את הדברים ולומר את מה שאני מרגיש.

איתן כבל: אנחנו מוצאים את עצמנו שנה אחר שנה בקטל נוראי שהורס משפחות שלא יכולות להתאושש כי שם אין מערכת שיכולה לתמוך כמו שיש במערכת הביטחון ואתם פגשתם שבוע אחר שבוע משפחות שחרב עליהן עולמן ובקטע הזה תודה לאור ירוק ותודות נוספות גם יימסרו.

איתן כבל: הגיעו לכאן והציגו בפנינו משפחות שדיברו מדם ליבן וסיפרו מה עובר עליהן ומה קרה להן.

איתן כבל: הדבר החשוב מבחינתי היא העובדה שלאחר עשרה דיונים מהמעמיקים ביותר שנראו כאן

איתן כבל: בכנסת ואני אומר לכם מהמעמיקים ביותר שנעשו בוועדת הכלכלה ובכלל בנושא תאונות הדרכים, ירדנו ועלינו ברזולוציות של כביש, של צומת והסך הכול הכולל שנגלה לעינינו הוא קשה, הוא בעייתי, הוא נוראי ואני יכול לומר בפה מלא ללא היסוס לצערי, ללא גמגום, שממשלות ישראל נכשלות ונכשלו יום יום, שעה שעה במאבק בקטל בדרכים.

איתן כבל: אין כמעט תחום שממשלות ישראל לא כשלו כישלון מחפיר עם האכיפה שלא קיימת, בתי המשפט קרסו, מערכת החינוך רחוקה מלתת את החינוך לו אנחנו מצפים וכולנו נחשפנו כאן גם לסכסוך בתוך המערכת.

איתן כבל: יש נקודת אור שלא יודעת לתת מענה, זה השיפור הגדול בתשתיות וכל אחד מאתנו רואה זאת, שיפור בתנועת הרכבות, שיפור בתחבורה הציבורית אבל זה לא מצליח להביא אותנו לכלל סגירת מעגל בו אנחנו יודעים לומר שנצליח בשנה הבאה להוריד מ-357 מאה אנשים שאילו היינו עושים את כל הפעולות הנדרשות, יכול להיות שימצאו את עצמם עד סוף השנה הזאת בחיים.

איתן כבל: הוועדה וחלק מהחברים שנמצאים כאן היו באמת פעילים בכל הדיונים כולל חמד עמאר שאז לא היה חבר בוועדה והיום הוא חבר קבוע בה אבל הוא גם יושב ראש השדולה למאבק בקטל בדרכים ועושה זאת בכנסת שנים רבות.

איתן כבל: לכן חברות וחברים, אם מישהו חושב שהפעם הזאת אנחנו לא נעקוב מקרוב, אני רוצה להזכיר לנו חברותיי וחבריי חברי הכנסת שמרגע זה שהדוח הונח, אם לא נעשה, אנחנו שותפים.

איתן כבל: אני אומר את זה לכולנו, חמד, בצורה ברורה.

אוסאמה סעדי: לא שותפים.

אוסאמה סעדי: אחראים.

איתן כבל: שותפים באחריות.

איתן כבל: מהרגע שבו הדוח הקשה הזה מונח בפניכם, מהרגע הזה שאנחנו לא נעשה את עבודתנו ונעקוב כמעט יום יום, כמעט שעה שעה, אנחנו נהיה אחראים לא פחות מכל אלה שלא עושים את עבודתם.

איתן כבל: הדוח הזה יונח בפני כל שרי הממשלה, הדוח הזה יונח בפני ראש הממשלה עם מכתב אישי של הוועדה בו אנחנו אומרים לו שהאחריות מוטלת על כתפיו.

איתן כבל: יושבים כאן נציגים גם של המגזר הערבי והמגזר החרדי.

איתן כבל: חברותיי וחבריי, בשני המגזרים האלה, חייבת להיות שם התעשתות.

איתן כבל: התוצאות לצערי מדברות בעד עצמן אפשר לתת לזה את כל הנימוקים ואת כל ההסברים למה זה קורה, אבל עובדה.

איתן כבל: חברות וחברים, עוד אנחנו יושבים ומדברים, הייתה תאונה קטלנית היום שעוסקת בדיוק באותם דברים בהם עסקנו ודיברנו עליהם – משאית, צומת מרומזרת, אור אדום – שלושה הרוגים, אם, בת, אחות האם, ופצוע קשה, הבעל.

איתן כבל: מטורף.

איתן כבל: אני רוצה לשתף אתכם בתחושה אישית שלי בה שיתפתי גם את מנהלת הוועדה וחלק מהחברים כאן.

איתן כבל: כל תאונה היום, מאז התחלנו את השימוע, אני מרגיש סוג של אחריות.

איתן כבל: אני אומר את זה ואני יודע שאני לא.

איתן כבל: זה לא התפקיד שלנו כמחוקקים, כגוף מפקח, אבל כשאתה נכנס לתוך התהליך הזה, אתה מרגיש בתוך הבטן שלך את הדברים כפי שלא הרגשתי אותם מעולם.

איתן כבל: אני באמת רוצה להודות לחברי ועדת הכלכלה שהיו פעילים בתהליך הזה - לאיילת, לפרי, לנחמן, לחבר הכנסת וקנין, אוסאמה, חאג' יחיא, פולקמן, עיסאווי פריג', דב חנין, חמד עמאר, טלב אבו עראר, עאידה תומא סלימאן שהעלתה נושא על סדר היום שלנו.

איתן כבל: הייתה כאן קבוצת חברי כנסת שממש ליוותה את כל הדיונים ואת כל העשייה שלנו.

איתן כבל: אני רוצה להודות לכל משרדי הממשלה על שיתוף פעולה מלא מהרשות לבטיחות בדרכים עד משטרת ישראל, למשרדי הממשלה השונים מהמשרד לביטחון פנים, משרד התחבורה, משרד האוצר שנתן את כולו בעניין הזה לפחות מבחינת היחס והרצון לקדם ולסייע.

איתן כבל: אני רוצה להודות מעומק הלב למנהלת הוועדה שלאורך כל הדרך ניצחה על כל התהליך הזה.

איתן כבל: שוב הוכחת עד כמה את אדם מדהים, מקצועי ומהטובים אם לא הטוב ביותר שיש לנו בכנסת.

<קריאה: הטוב ביותר.

איתן כבל: אני רוצה להודות לעוזר שלי, לשאקו, שבאמת מלווה ליווה את התהליך הזה במקצועיות אין קץ.

איתן כבל: תודה לך שאקו.

איתן כבל: אני רוצה להודות למחלקה לפיקוח תקציבי במרכז המחקר והמידע של הכנסת, לעמי צדיק ולאילנית בר על העבודה המדהימה.

איתן כבל: כל החוברת הזאת שהיא לא סתם חוברת – ואני מציע לכל מי שעוסק בתהליכים האלה לקרוא היטב כי יש בה דברים שלא היו כמותם מבחינת הירידה, העומק, ההתייחסות.

איתן כבל: אני אומר את זה מעומק הלב.

איתן כבל: הבאנו כאן עבודה ואני מרשה לעצמי לומר בזכותכם, בזכות כל השותפים, מחברי הכנסת ועד הצוות ועד החברה האזרחית.

איתן כבל: כאן אני רוצה לומר לחברי שמואל אבואב.

איתן כבל: אמרתי, שמואל הוא חבר אישי קרוב שלי הרבה מאוד שנים ואנחנו הולכים ביחד עקב בצד אגודל הרבה מאוד שנים.

איתן כבל: אני רוצה להודות לך, לכם.

איתן כבל: לצערי – זה מסוג אותם דברים שאני אומר לצערי – יש הרבה קבוצות חוץ פרלמנטריות שעוסקות בתחום.

איתן כבל: אם המצב היה אחר, כנראה שהיינו במקום אחר.

איתן כבל: אבל כפי שאומרים, ואת עלית על כולן.

איתן כבל: כולם נהדרים, כולם מדהימים, אבל אתם באמת חוד החנית במאבק בקטל בדרכים.

איתן כבל: קבוצה אזרחית שלקחה על עצמה לעשות הכול כדי להוריד את הקטל בדרכים למינימום.

איתן כבל: אנחנו מודעים לכך שלעולם לא נצליח לסיים את התהליך הזה אבל אתם אלה שבאמת יותר מכל אחד אחר נושאים את להבת הזעקה ואנחנו היום מצטרפים להוביל את קול הזעקה.

איתן כבל: אני רוצה לומר לך עורך דין יניב יעקב תודה מעומק הלב.

איתן כבל: היית לנו לעזר מאחורי הקלעים ובאמת אתם שותפים מלאים בכל מה שקרה כאן ובתהליכים שמונחים כאן לפנינו.

איתן כבל: יישר כוח.

איתן כבל: כמובן תודה על ההערות המקצועיות בדוח.

איתן כבל: נכנס חברי יעקב אשר.

איתן כבל: יעקב אשר, אני רוצה שתבין, אתה לא היית בתחילת הישיבה ואני רוצה לומר לך בצורה הכי ברורה – ואני אומר את זה לפרוטוקול, לאוזניכם ומכאן לפרוטוקול כדי שהדברים יירשמו כי מה שנרשם גם גרזן לא יוריד – המשימה שהוטלה על כתפיך היא משימה כבדה.

איתן כבל: אני רוצה שייאמר לך שמבחינתי זאת איננה עוד ועדת משנה.

איתן כבל: אני רוצה שיהיה ברור.

איתן כבל: אני אומר זאת באופן הכי ברור.

איתן כבל: התפקיד המרכזי שלך, מעבר לטיפול הכולל, הוא לקחת את הדוח הזה ולוודא מעקב ביצוע.

איתן כבל: נעשתה כאן עבודה כזאת שיש לך לוחות זמנים מסודרים.

איתן כבל: האחריות היא שלנו כשלא היית כאן אמרתי שמהרגע שהגשנו את הדוח, הוצאנו אותו לראש הממשלה, העברנו אותו לשרים, אנחנו שותפים באחריות.

איתן כבל: דע את זה.

איתן כבל: אתה ראש וראשון למי שעומד בראש המערכת הזאת.

איתן כבל: אתה תקבל ממני את כל הסיוע הנדרש אבל בבקשה, אני רוצה – ולא סתם אני מחדד את הדברים האלה.

איתן כבל: אני אתן בסוף עוד התייחסות אבל אני אאפשר לחברים המכובדים שביקשו לשאת דברים בקצרה.

יעקב אשר: מילה אחת כהשלמה למה שאמרת.

יעקב אשר: את הדברים שאמרת עכשיו כאן בפומבי אמרת לי גם בשיחה האישית.

יעקב אשר: אני יודע שלקחת את זה כפרויקט ואני חושב שזה חשוב ביותר.

יעקב אשר: אנחנו אנשי מעשה.

יעקב אשר: הרקורד שלי הוא איש שמגיע מהפרקטיקה, מהעשייה, ואין לי ספק שהוועדה הזאת לא הולכת להיות ועדה פילוסופית בנושא של תאונות דרכים אלא באמת לראות ביצוע, לוחות זמנים, מעקב אחר החלטות הממשלה אבל צריך מאוד, אדוני היושב ראש, שיהיה לנו שיתוף פעולה עם משרדי הממשלה השונים כי זה לא רק משרד אחד אלא זה כמה וכמה משרדים.

יעקב אשר: הרבה מאוד החלטות שיצאו לפועל רק אם יהיה שיתוף פעולה מצדם וידעו שלוח זמנים שהוועדה קובעת, יתבצע.

איתן כבל: יעקב אשר חברי, אתה מכיר את הוועדה הזאת ואת היכולות שלה.

איתן כבל: זה לא לבד.

איתן כבל: זה אתם.

איתן כבל: אתם עושים את הוועדה.

איתן כבל: אני אומר לכם בעניין הזה שיהיה ברור שאנחנו לא נוותר כהוא זה.

איתן כבל: מהרגע שקבענו שהאחריות גם מוטלת לפתחנו, לא נוותר.

איתן כבל: תודה.

איתן כבל: דב חנין, יצחק וקנין, יעקב פרי, איילת נחמיאס, חמד עמאר וכמובן אחרים, כולם ידברו.

אוסאמה סעדי: אנחנו נגיד רק שהדוח מאלף מאוד.

אוסאמה סעדי: כל הכבוד.

אוסאמה סעדי: אנחנו נמשיך לעבוד בשיתוף פעולה כי העניינים האלה בנפשנו.

אוסאמה סעדי: מי שמסתכל היום על התאונה המחרידה הזאת ביפו עם שתי הנשים והילד, וליד זה עוד עובד שנהרג בתאונת עבודה, אלה החיים שלנו.

אוסאמה סעדי: אנחנו חייבים פשוט לעבוד.

אוסאמה סעדי: אנחנו נמשיך לשתף פעולה.

טלב אבו עראר: אדוני היושב ראש, אני מקווה שההמלצות האלה והמסקנות כוללות בתוכן את המצב בכלל ובמיוחד בנגב.

טלב אבו עראר: בנגב יש חמישה צמתים שהם אולי המסוכנים ביותר בארץ.

טלב אבו עראר: כמעט כל שבוע, אם לא כל יום, יש תאונה, במיוחד בשגב שלום.

טלב אבו עראר: אני לא יודע למה לא מטפלים בהם, אם בגלל קמצנות או חיסכון תקציבים במקום לעשות את הצמתים האלה בטיחותיים יותר.

טלב אבו עראר: לכן אי אפשר לבלום את הקטל בדרכים אם לא מטפלים בנושא הזה.

טלב אבו עראר: אני רציתי להתייחס גם לנהגים העבריינים, המופרעים, כמו אל מפגרים.

טלב אבו עראר: הרי אנחנו במלחמה.

טלב אבו עראר: הגיע הזמן לשים קץ לכל ההשתוללות בכבישים.

עאידה תומא סלימאן: אני מברכת על הדוח.

עאידה תומא סלימאן: אני חושבת שנעשתה עבודה מאוד מעמיקה ומרחיקת לכת שמבססת תשתית לעשייה עתידית שיכולה באמת לעזור לכולנו לבלום את הקטל שמשתולל בכבישים.

עאידה תומא סלימאן: אני חושבת שמבחינת האוכלוסייה הערבית הסטטיסטיקה מדברת בעד עצמה.

עאידה תומא סלימאן: בדיונים בהם השתתפתי הדגשתי שנכון שיש גורם אנושי ונכון שאנחנו צריכים גם לעבוד מול הציבור שלנו כדי שהצעירים ייקחו את החיים שלהם יותר ברצינות – ואני לא רוצה להגיד יותר מזה – אבל אי אפשר להתעלם מהעובדה שריכוז האוכלוסייה הערבית במה שנקרא פריפריה, המחסור בתשתיות, המחסור בתחבורה הציבורית, הגורם האנושי כאשר הוא חוזר מיום עבודה שהתחיל ב-5:00 בבוקר והוא הנהג והוא גם עובד הבניין, זה מתכון ברור לעייפות ולהירדמות על ההגה.

עאידה תומא סלימאן: אני מקווה שהוועדה בראשות חבר הכנסת יעקב אשר תתחיל לעשות שינויים אבל זה אומר שהרשות לבטיחות בדרכים צריכה לקחת את הנושא של האוכלוסייה הערבית.

עאידה תומא סלימאן: אני הבנתי שאין מחלקה או אגף מיוחד שמטפל באוכלוסייה הערבית ברשות והגיע הזמן להחזיר את האגף הזה לרשות.

דב חנין: תודה רבה אדוני היושב ראש.

דב חנין: עמיתיי חברי הכנסת, אני חושב שהדוח הזה הוא מפת דרכים לעבודה ואני מקווה שכל רשויות המדינה ייקחו אותו בחשבון בתכנון העבודה שלהן בעתיד.

דב חנין: הושקעה כאן עבודה עצומה.

דב חנין: הדוח הוא דוח רציני, מקיף, שיטתי, מעמיק והוא צריך לכוון את העבודה שלנו.

דב חנין: אני רוצה לומר לך אדוני היושב ראש שהמודל הזה שאתה הנהגת של לקחת נושא, לבחון אותו לעומק בסדרה של ישיבות ולגבש בעקבות הישיבות האלה נייר עבודה מסודר שהכנסת מציעה אותו, אני חושב שזה חלק מעבודת הכנסת.

דב חנין: אני בעצם מופתע שלא עבדנו כך כל השנים.

דב חנין: אני חושב שזאת דרך מאוד נכונה לעבוד, הרבה יותר טובה מאשר השיטה בה הוועדה עוסקת באיזשהו נושא בישיבה חד פעמית וממשיכה לעסוק בנושאים אחרים ואז מקווים שמישהו ייקח את זה משם הלאה אבל אף אחד לא לוקח את זה משם הלאה.

דב חנין: לכן אני מאוד מאוד מעריך את המודל הזה.

דב חנין: אני מציע שניזום כוועדה ישיבה עם יושב ראש הכנסת.

דב חנין: אני חושב שזה מודל שראוי להנהיג אותו בוועדות אחרות.

דב חנין: זאת שיטה נכונה של עבודה.

דב חנין: זה חלק איך כנסת צריכה לעבוד.

דב חנין: לא רק לייצר חקיקה אלא גם לייצר מדיניות וזה לייצר מדיניות.

דב חנין: אני במיוחד מברך על הפרק החשוב שיש בדוח על נושא התחבורה הציבורית.

דב חנין: אנחנו כולנו קראנו את דוח ה-OECD.

דב חנין: צפיפות כלי הרכב במדינת ישראל נמצאת בשיא.

דב חנין: אנחנו בחברה שתלויה ברכב פרטי.

דב חנין: חלק מרכזי מהתמודדות עם תאונות הדרכים הוא השחרור מהתלות הזאת הקיצונית ברכב פרטי, במיוחד במציאות של עומס כזה בלתי נסבל.

דב חנין: זאת ההזדמנות, אדוני היושב ראש, להודות לך על הגיבוי שאתה נותן כיושב ראש ועדת הכלכלה לוועדת המשנה לתחבורה ציבורית, להודות גם לצוות הוועדה, למנהלת הוועדה, לעידית שהיא מנהלת ועדת המשנה לתחבורה ציבורית.

דב חנין: אנחנו בהתמודדות שלנו לקדם את התחבורה הציבורית עושים חלק בהתמודדות גם עם הצלת החיים בתחום תאונות הדרכים.

דב חנין: תודה רבה.

יצחק וקנין: אין ספק שנעשתה כאן עבודה אפשר להגיד כמעט מושלמת אבל דבר אחד חסר לי בעבודה כאן וזה הנושא של פילוח התאונות על פי ימים.

יצחק וקנין: זאת אומרת, סוף שבוע, תחילת שבוע.

יצחק וקנין: אני חושב שזה היה חשוב מאוד.

יצחק וקנין: אחד הדברים שאני רואה לפחות במקרים שאני נתקל בהם הרבה מאוד זה הנושא של השפעת אלכוהול במיוחד על נהגים צעירים וזה הפך להיות לא רק נהגים צעירים אלא זאת מכת מדינה.

יצחק וקנין: אנחנו לא צריכים ללכת לקפריסין לראות מה שעושים בבתי המלון.

יצחק וקנין: אני גר במושב בצפון ואני יכול להגיד לכם שבאות קבוצות של חבר'ה צעירים ומבלים עד 4:00 בבוקר בשתייה, במוזיקה, במה שאתם לא רוצים, במיוחד בסופי שבוע, ואחרי כן עולים לרכבים ולא צריך להגיד לאן זה לוקח אותנו.

יצחק וקנין: לא לדבר על כך שאתה הולך היום לכל אירוע ואם לא מביאים לך רד בול ו-וודקה לשולחן, אתה לא זז.

יצחק וקנין: לצערנו הרב הדבר הזה מאוד משפיע ומביא אותנו לתאונות מחרידות.

יצחק וקנין: לכו תדעו אם הנהג שנהג היום לא היה תחת השפעה מסוימת של סמים או של משהו אחר.

יצחק וקנין: חיים נלקחים במהירות.

יצחק וקנין: אנחנו לוקחים את הכול אולי בשוויון נפש.

יצחק וקנין: 357 הרוגים כל שנה שלא לדבר על התוצאות.

יצחק וקנין: כנראה צריך לקחת את כל הכנסת, את כל ה-120 חברים לכמה מחלקות אורתופדיות כדי לראות, כי הרי זה לא נגמר רק עם ההרוגים אלא זה נגמר בטרגדיות שנמשכות לכל החיים.

יצחק וקנין: לכן חובה עלינו, כל אחד, לעשות כמה שהוא יכול כדי להטמיע את הדברים האלה.

יצחק וקנין: חינוך צריך להיות כאן.

יצחק וקנין: יש לנו בעיה שאנחנו מגמגמים בהרבה דברים ואין לנו דבר מוחלט.

יצחק וקנין: זה מביא אותנו לטרגדיות שחבר'ה, אי אפשר לספוג יותר.

יצחק וקנין: צריך לעשות מאמצים.

יצחק וקנין: שוב אני אומר שהעבודה שנעשתה כאן, עברתי ממש על כל הדוח, עבודה מאוד טובה והלוואי וניקח את כל הלקחים וכל אחד שיכול לתת את תרומתו האישית לדבר הזה, אני חושב שכל המציל נפש אחת כאילו קיים עולם מלא.

יצחק וקנין: תודה.

יעקב פרי: אדוני היושב ראש, קודם כל אני רוצה לברך אותך אישית ואת חברותיי וחבריי בוועדת הכלכלה בגלל הצורה בה העלית את הנושא הקריטי הזה בשימוע הציבורי.

יעקב פרי: כמובן אני רוצה להודות לכל מי שהשתתף מהמשפחות השכולות דרך אור ירוק, הרשות, משטרת ישראל ועוד.

יעקב פרי: אני חושב שמי שמעיין בדוח יכול בהחלט להתרשם שזה דוח משמעותי, מקיף, רציני, אבל לצערי ממשלות ישראל לא מצליחות בסופו של דבר לתת לא את המשאבים, לא את המעקב, לא את החינוך ולא את החשיבות להמלצות בסדרי עדיפויות שאני לא חושב שהן חסרות.

יעקב פרי: לכן אני חושב שלוועדת הכלכלה יש חלק, אחרי הדוח, כפי שאתה ציינת בדברי הפתיחה שלך, משמעותי מאוד.

יעקב פרי: לדעתי חלק גדול.

יעקב פרי: אם אנחנו ניקח ונתחיל לעקוב אחרי ההמלצות ונתחיל לנסות גם להעניק את המשאבים, גם את תשומת הלב וגם את הטיפולים בחינוך, בהכשרות של רוכבי אופנוע, נהגים מקצועיים, נהגי משאיות, כלי רכב כבדים וכמובן השקיפות – הרשימה ארוכה ואני לא רוצה להאריך במלים.

יעקב פרי: אני חושב שהנקודה המשמעותית ביותר היא לקבוע ולהחליט – ואת זה גם אתה אמרת – שוועדת הכלכלה תפעל.

יעקב פרי: ועדת המשנה רק התחילה לפעול.

יעקב פרי: הדוח הזה, כפי שאתה ציינת, הוא נקודת ציון על מנת לוודא שהממשלה על זרועותיה השונות, יהיו אלה זרועות האכיפה, זרועות החינוך, זרועות הארגונים החוץ פרלמנטריים, תנסה ליישם את ההמלצות אם זה בנושא תשתית ואם זה בנושאים אחרים שהדוח עוסק בהם.

יעקב פרי: אני כמובן יחד אתך רוצה לחזק את ועדת המשנה לנושא הבטיחות בדרכים.

יעקב פרי: כולי תקווה שהתרומה שלנו תציל נפשות במדינת ישראל.

איילת נחמיאס ורבין: תודה רבה לך חבר הכנסת איתן כבל.

איילת נחמיאס ורבין: כמוך, מאז השימוע, מרגישה שכל תאונה עוברת לי בגוף ופשוט מתהפכת לי הבטן.

איילת נחמיאס ורבין: אני מוכרחה להגיד שגם הנושא של שכחת תינוקות ברכבים, נושא בו אנחנו עוסקים בשבועות האחרונים באופן אינטנסיבי, מחובר לזה אמנם בעקיפין אבל אם אתה זוכר, אתה בתחילת הדיונים אסרת עלינו להשתמש במונח הגורם האנושי.

איילת נחמיאס ורבין: אני מודה ומתוודה שלאורך הדיונים לא לגמרי ידעתי איך להתמודד עם הדרישה הזאת שלך כי זה נכון שיש המון חשיבות לנושא התשתיות והמון חשיבות לאופן השקעת הממשלה ובאופן שבו היא בוחרת לחלק את המשאבים שלה אבל הגורם האנושי הוא משהו.

איילת נחמיאס ורבין: אני מקווה שמעכשיו ואילך, אחרי הדוח המרשים הזה שמונח – ובאמת תודה לצוות המדהים של הכנסת, לאה, לך ולמרכז המחקר והמידע – אתה תרשה לנו לחזור ולדבר על הגורם האנושי ואני אומר לך מדוע.

איילת נחמיאס ורבין: לבקשת אור ירוק, בסוף שנת הלימודים, הלכתי לבית ספר בתל אביב לדבר בפני תלמידי כיתות ו'.

איילת נחמיאס ורבין: מאוד התקשיתי ללכת משם כי הרגשתי שמלאכתי רק התחילה.

איילת נחמיאס ורבין: אני יודעת שיש עוד כמה חברי כנסת שהלכו, נדמה לי שחבר הכנסת איתן ברושי.

איתן כבל: ואיתן כבל, שנה שלישית-רביעית.

איילת נחמיאס ורבין: מתנצלת בפני מי שלא הזכרתי.

איילת נחמיאס ורבין: אני יודעת שאתם רגישים לעניין אבל באמת התקשיתי ללכת מהכיתה והאמת היא שהם התקשו להיפרד ממני כי אין לזה סוף.

איילת נחמיאס ורבין: הדבר המדהים הוא שאתה עדיין רואה ילדים שרוכבים לבית הספר ללא קסדה והקטע הוא שילדים לא באמת יודעים לשקר והם מספרים לך והם אומרים שהם רוכבים לבית הספר ללא קסדה.

איילת נחמיאס ורבין: לכן אני חושבת שמה שעושים באור ירוק ובארגונים הנוספים הוא קריטי ואני אומרת לך כבר, שמוליק, אני מוכנה ללכת מתי שתבקשו ואיך שתבקשו לכל כיתה שאתם תגידו לי בכל מקום בישראל ואני יודעת שגם חבריי רתומים לעניין הזה.

איילת נחמיאס ורבין: הרפואה המונעת מתחברת לגורם האנושי וזה דבר שאנחנו חייבים להידרש אליו.

איילת נחמיאס ורבין: אני רוצה להעיר שתי הערות.

איילת נחמיאס ורבין: יש כבישים שאנחנו יודעים – גם כביש 66 וגם כביש 31 – שהם כבישי דמים.

איילת נחמיאס ורבין: כביש 66 לא הוכנס לתכנית החומש, כביש 31 – עכשיו אני מטפלת בבעיית התאורה בו – הוא כביש בעייתי ממילא ויש שם גם בעיית תאורה.

איילת נחמיאס ורבין: אני מאוד מאוד מקווה שלדיונים הבאים שלנו, מעבר לזה שתהיה כאן נציגות של משרד התחבורה ובאמת, אני מודה לכם על כך שנטלתם חלק בשולחן העגול שניהלנו כאן כל החודשים האלה, אבל אנחנו באמת זקוקים לכם כדי שתבואו ותגידו לנו איך אתם רואים את התכנית שאתם הולכים ליישם אותה ואיך אתם הולכים לפעול בנושאים, ויש לכם פירוט מאוד מאוד מלא בדוח.

איילת נחמיאס ורבין: הזכרתי את השארת התינוקות ברכבים.

איילת נחמיאס ורבין: יש לי הצעת חוק שמונחת ולשמחתי משרד התחבורה נרתם במהירות די גדולה לטפל בנושא הזה.

איילת נחמיאס ורבין: יש תקנות שאמורות להיות מובאות בפנינו ולמעשה כבר עברו את כל האישורים ואלה תקנות של התקנת חיישנים ברכבי הסעה בהם נמצאים ילדים.

איילת נחמיאס ורבין: אני מאוד רוצה לבקש, ואני רתומה לעניין, שאנחנו נדאג לאשר את זה תוך כדי הפגרה ושלא נחכה עם הנושא הזה.

איילת נחמיאס ורבין: זה ממש מסתיים בימים אלה ואני מאוד מבקשת, מנהלת הוועדה, שאנחנו נדאג לכך כי שמואל, הבן של שלומי, שאגב הוא לא מבין המשפחות שדיברו כאן אבל אתה זוכר אותו היטב, את שלומי רבינוביץ, הוא ליווה אותנו בכל הוועדה, שמואל שמעילו נתפס ברכב ההסעה הולך אתי.

איילת נחמיאס ורבין: הדבר האחרון שאני רוצה לומר.

איילת נחמיאס ורבין: אני בקשר עם הילה קריסנטי שהופיעה בפני הוועדה וגם עם ריבה אילצקו שאתה ביקרת אותה.

איתן כבל: אני מקווה ששילבנו אותה באחד המקומות במאבק בתאונות הדרכים.

איילת נחמיאס ורבין: נכון.

איילת נחמיאס ורבין: אני רוצה שידעו שהם לא רק מופיעים כאן אלא הם פשוט הולכים אתנו.

איילת נחמיאס ורבין: תודה רבה ותודה איתן.

חמד עמאר: בוקר טוב לכולם.

חמד עמאר: אני רוצה להודות ליושב ראש ועדת הכלכלה של הכנסת איתן כבל על ההחלטה שלו לקיים את הדיונים החשובים בכל הנושא של קטל בדרכים.

חמד עמאר: אני רוצה להודות לצוות שלו, למנהלת הוועדה שהצליחה להביא את כל הגורמים לוועדה.

חמד עמאר: אתמול קיימתי דיון חירום אחרי שראיתי את הנתונים המזעזעים של הקטל בדרכים לשנת 2016.

חמד עמאר: ב-2015 אמרו לנו שמה שהיה זה חריג, שמספר ההרוגים ל-357, ואנחנו ציפינו שב-2016 יהיה פחות קטל בדרכים.

חמד עמאר: בהתחלת השנה, עד לפני חודשיים, המספר דיבר בעד עצמו והראה שיש ירידה במספר ההרוגים, אבל בחודשיים האחרונים אנחנו מדברים – אתם לא תאמינו, אני רשמתי – על 71 הרוגים וזה רק בחודשיים האחרונים.

חמד עמאר: היום אני מדבר על 77 הרוגים.

חמד עמאר: כשבאתי להכין את עצמי לשדולה, רשמתי בלילה 205 הרוגים.

חמד עמאר: בבוקר קמתי והגיעו אלי מהרשות הלאומית לבטיחות בדרכים ואמרו לי 207.

חמד עמאר: תיקנתי את המספר.

חמד עמאר: באתי היום, הכנתי את עצמי עם 213 הרוגים אבל עכשיו הודיעו לי שהמספר עלה ל-214.

חמד עמאר: אנחנו מדברים על דבר שלא נעצר.

חמד עמאר: שאלתי אתמול בדין החירום שקיימנו בשדולה האם משרד התחבורה ראה את הנתונים המזעזעים האלה, אמר שעוצרים, בואו נקיים דיון עם כל הגופים ונראה איך אנחנו עוצרים את הקטל בדרכים.

חמד עמאר: התברר לי שלא התקיים כל דיון, כאילו דבר לא קרה.

חמד עמאר: אתה תיארת את זה טוב מאוד בתחילת דבריך.

חמד עמאר: אם היה קורה דבר כזה בכל מיני פיגועים או אפילו במלחמה, כל העולם היה מתכנס.

חמד עמאר: שאלתי האם ממשלת ישראל התכנסה לדון בנושא, מדובר ב-77 הרוגים בחודשיים האחרונים בתאונות דרכים, אבל התברר שלא קיימה את הדיון.

חמד עמאר: לכן אדוני היושב ראש, אני חושב שברגע שניקח את נושא תאונות הדרכים ונעלה אותו לסדר העדיפות של הממשלה, אנחנו נראה דברים אחרים.

חמד עמאר: לפיגוע מגיע כל שר, אפילו ראש ממשלה.

חמד עמאר: אני רוצה שבמקרה של תאונה קטלנית, יגיע השר הממונה כדי שיראה מה קורה שם, שיצטלם, שיראו אותו בטלוויזיה ואולי זה יזעזע את האנשים ואולי אנשים יבינו שהגיע הזמן לעשות את השינוי.

חמד עמאר: אם עד עכשיו לא הגיע הזמן לעשות את השינוי, לא יהיה שינוי.

חמד עמאר: אנחנו היום עומדים על 214 הרוגים, שלושה הרוגים יותר מכפי שהיו בשנה שעברה נכון לתאריך זה.

חמד עמאר: אני רוצה להגיד לכם שאם אנחנו מדברים על גוף שיתכלל את כל הגופים האלה, אנחנו אפילו יושבים עם הרשות הלאומית לבטיחות בדרכים, אני יושב אתם עד 2017 ואני לא יודע אם הם יהיו ב-2018 כי עדיין הם בהוראת שעה.

חמד עמאר: השר הבטיח ואמר שהוא רוצה לקדם את הנושא של חוק הרשות.

חמד עמאר: הוא אמר כאן לפני כולם שהוא מנחה את היושב ראש החדש של הרשות הלאומית לבטיחות בדרכים להכין את חוק הרשות.

חמד עמאר: אני רוצה, אדוני היושב ראש, שנעקוב אחרי זה ונראה מה הסמכויות של הרשות ואיזה סמכויות נתנו לה.

חמד עמאר: הקימו רשות ואני לא יודע מה הסמכויות שלה ולמי היא כפופה.

חמד עמאר: היא צריכה לפקח על משרד התחבורה והשאלה היא האם היא צריכה להיות כפופה למשרד התחבורה?

חמד עמאר: האם השר יכול לפטר את המנכ"ל מחר או למנות את היושב ראש?

חמד עמאר: היא צריכה להיות עצמאית.

חמד עמאר: היא צריכה לעבוד, לבוא, לתת תוצאות, לתת את הדין אם יש תוצאות גרועות בתאונות דרכים.

חמד עמאר: אנחנו לא יכולים לדבר, לקיים דיונים מכאן ועד הודעה חדשה אלא אני רוצה תוצאות.

חמד עמאר: יש אפשרות שיהיו תוצאות.

חמד עמאר: טעות אנוש כפי שאומרים כל הזמן ואנחנו מדברים על זה כל הזמן, יכולה להיות בתאונה אחת או שתיים אבל אתה רואה את תרבות הנהיגה.

חמד עמאר: אתה פוחד לעצור ליד נהג ולומר לו שהוא מפריע ולשאול אותו אם הוא יכול להזיז קצת את הרכב כי אתה לא יודע מה יקרה לך.

חמד עמאר: תרבות הנהיגה אצלנו עדיין לא השתרשה.

חמד עמאר: החינוך עדיין לא השתרש.

חמד עמאר: איפה משרד החינוך?

חמד עמאר: זה לא נושא ששייך רק למשרד התחבורה אלא זה נושא של חינוך, של תחבורה, של אכיפה.

חמד עמאר: איפה המשטרה?

חמד עמאר: אנחנו מדברים על כך שיש 120 ניידות.

חמד עמאר: במדינת ישראל, אני נוסע מהצפון ולפעמים במשך שלוש שעות אני לא רואה ניידת אחת.

<קריאה: הן סמויות.

חמד עמאר: אני לא רואה ניידת אחת.

חמד עמאר: איפה שוטרי התנועה?

חמד עמאר: אתמול בדיון אמרו לנו שמתגברים ב-25 שוטרים בסופי שבוע.

חמד עמאר: אנחנו יודעים שחסרים מאות שוטרי תנועה ובדוח נגענו בנקודה הזאת.

חמד עמאר: אדוני, אני חושב שעשית דוח מעולה אבל צריך ליישם אותו.

חמד עמאר: אם נכתוב אותו ונשים אותו על המדף, זה לא יהיה שווה.

חמד עמאר: תודה רבה.

יעקב אשר: משהו טכני.

יעקב אשר: אני רוצה שנהיה פרקטיים.

יעקב אשר: יש כאן לוחות זמנים ודברים שנקבעו מבחינת העבודה המעמיקה.

יעקב אשר: אנחנו צריכים לעשות איזשהו לוח מפגשים ואולי כבר מראש לקבוע כדי שאנשים ידעו להיכנס ללופ של הדבר הזה.

יעקב אשר: יש לנו עכשיו פגרה ואתם צריכים לשריין אותנו כי אני מוכן לעשות את זה גם במשך הפגרה.

יעקב אשר: הפוך, לוחות הזמנים הם די צפופים כך שהפגרה כבר תהיה מאוחרת מדי לאחר מכן.

יעקב אשר: אני אומר שוב שאני מבחינתי ערוך ומוכן עם הסיוע שלכם לדבר הזה.

יעקב אשר: הדבר החשוב הוא שתהיה איזושהי החלטה - או אפילו כן הייתי מכניס את יושב ראש הנכנסת לתמונה – לגבי שיתוף הפעולה של המשרדים.

איתן כבל: בסדר גמור.

איתן כבל: יהיה.

יעקב אשר: ועדת משנה כזו או אחרת כי בלעדיהם אנחנו יכולים לדבר עד מחר אבל ביצוע לא יהיה.

יעקב אשר: אני מודה שוב על האמון ותודה על העבודה הנפלאה ועל הדוח הנפלא.

יעקב אשר: אני עוד באמצע הדוח.

איתן כבל: תודה יעקב.

איתן כבל: בהצלחה.

עבד אל חכים חאג' יחיא: כבוד היושב ראש, חבריי, עניין של חיי אדם ובריאותם הוא בנפשי ולכן אני מתרכז יותר בעניין של תאונות דרכים והשתתפתי בכל הישיבות שהתקיימו כאן בנושא והייתי פעיל גם בשדולה.

עבד אל חכים חאג' יחיא: בנוסף תאונות עבודה, שזאת המכה השנייה שיש לנו לאחרונה בארץ וכמעט אין יום או אין שבוע שאתה לא שומע שיש הרוגים או פצועים קשה בתאונות עבודה בבניין.

עבד אל חכים חאג' יחיא: רק הבוקר נמחץ מישהו כשפשוט נפל עליו גוש בטון.

עבד אל חכים חאג' יחיא: אני לא יודע אם לקשור את זה לתחבורה ולא יודע לאן לקשר אותו.

איתן כבל: זה לא לעניין עכשיו.

עבד אל חכים חאג' יחיא: לגבי התכנית שלנו.

עבד אל חכים חאג' יחיא: הדוח נמצא, הוא קיים והוא ממצה אבל אחרי הדוח הזה, זה יכול להיות דוח שאפשר לשים אותו בספרייה ואפילו אלה שילמדו וילכו לאוניברסיטאות להכין מחקר או משהו, יכולים להסתמך עליו ויש בו חומר ממצה.

עבד אל חכים חאג' יחיא: אבל לא זאת הייתה כוונתנו.

עבד אל חכים חאג' יחיא: הכוונה שלנו בדוח הממצה הזה הייתה מה אנחנו עושים הלאה.

עבד אל חכים חאג' יחיא: לכן הממשלה צריכה לשים את זה בסדר העדיפות שלה ולהכין תכנית חירום, ותכנית החירום לא אומרת עוד דוח אלא תכנית החירום אומרת לוחות זמנים, יעדים ומעקב.

עבד אל חכים חאג' יחיא: בלי זה זאת לא תכנית חירום.

עבד אל חכים חאג' יחיא: יש שני דברים מאוד חשובים לי כאשר הראשון הוא טיפול מהיר ויעיל במחסור בנהגי משאיות ובנהגים ציבוריים.

עבד אל חכים חאג' יחיא: הלילה, אם לא הייתה מעורבת בה משאית, התאונה הקטלנית הזאת הייתה נמנעת, ואפילו אם זה היה רכב פרטי, התאונה לא הייתה כל כך קשה.

עבד אל חכים חאג' יחיא: התהליך הזה, המחסור גורם לכך שאותם נהגים ינהגו הרבה שעות מעבר ליכולת שלהם ולסיבולת האדם שיוכל להיות ערני ויוכל להיות מרוכז בכביש ובמה שקורה מסביב.

עבד אל חכים חאג' יחיא: הייתה לי שאילתה בנושא הזה והתשובה הייתה שממשרד התחבורה זורק למשרד הבריאות.

עבד אל חכים חאג' יחיא: אפילו כדי להגיע ללמוד בקורס, ייקח להם יותר מחצי שנה כדי לקבל תשובה מתי הם ניגשים לבחינה.

עבד אל חכים חאג' יחיא: לגבי הסטטיסטיקה.

עבד אל חכים חאג' יחיא: אם אנחנו נתמקד רק במספר ההרוגים, אנחנו לא נראה כמה זה עצום למרות שזה מאוד עצום.

עבד אל חכים חאג' יחיא: לכן מי שמכין את הסטטיסטיקה, יש מקום להתחיל בסטטיסטיקה גם לגבי מספר הפצועים ולמיין אותם – פצוע קל, בינוני, קשה – כי הפצוע הקשה, המצב שלו מאוד קשה וגם למשפחתו.

עבד אל חכים חאג' יחיא: הנקודות האלה הן בנוסף לכל מה שיש בדוח.

איתן כבל: אפשר לעשות את זה בוועדת המשנה.

נחמן שי: תודה רבה איתן.

נחמן שי: אני חושב שהעבודה שעשית יחד עם חברי הוועדה היא עבודה בדרג חשיבות עליונה.

נחמן שי: היא באמת נדירה במקומותינו כי אנחנו נסחפים כל הזמן לעסוק בשוטף, במיידי, בתאונה שהייתה הבוקר ושוכחים להסתכל על התמונה הכוללת.

נחמן שי: אבל אם מדי פעם נסתכל על התמונה הכוללת, צריך לומר שהמדינה פשטה את הרגל בנושא הזה.

נחמן שי: היא פשוט הרימה ידיים והיא לא מטפלת.

נחמן שי: היא נותנת לדברים להימשך, לג'ונגל להשתולל, כל אחד שעולה על הכביש, כל אחד שנוסע על הכביש רואה את זה עשר פעמים בשעה.

נחמן שי: זה מרגע שאתה יוצא מהבית, אתה מותקף.

נחמן שי: כמובן את ואתה.

נחמן שי: גם את ולא רק אני.

נחמן שי: אני רוצה להודות לאור ירוק.

נחמן שי: בשבוע שעבר השתתפתי בתכנית טלוויזיה ממש בשנייה האחרונה שאור ירוק הספיקו להכין אותי ואז גם נפרסה מלוא הבושה הזאת כלפי הציבור.

נחמן שי: אגב, כאשר הממשלה מרימה ידיים, מיד נכנסים הכוחות, לא פרטיים אלא החברה האזרחית, המגזר השלישי, וממלאים את מקומה.

נחמן שי: אין חלל.

נחמן שי: תודה לאל שיש קבוצה כזאת שאבי נאור מוביל אותה, וצריך להזכיר את שמו, שהיא עושה את העבודה הזאת אבל אם היא לא הייתה?

נחמן שי: אתה לא יכול להסתפק במה שעשית, איתן.

נחמן שי: זה צריך להימשך הלאה.

נחמן שי: אתמול התפטר ראש אגף התנועה במשטרה, הוא הרים ידיים.

נחמן שי: אני לא יודע, אולי היו עוד סיבות אבל זה מדבר בעד עצמו.

נחמן שי: האיש שהיה מופקד מטעם מדינת ישראל הרים ידיים ואמר שהוא לא מוכן יותר להיות שעיר לעזאזל שלנו.

נחמן שי: בסוף זאת ממשלת ישראל.

נחמן שי: אנחנו לא עוסקים בפוליטיקה.

נחמן שי: זאת ממשלת ישראל, זה השר שממונה על פי חוק לא רק לבנות כבישים ומחלפים ודברים כאלה אלא גם להילחם בבעיה הכי קשה בעיני שהיא הכבישים המדממים של מדינת ישראל.

נחמן שי: תודה.

מרב מיכאלי: קודם כל, חיזוק ידיים ובאמת כל הכבוד.

מרב מיכאלי: אני לא אחזור על כל השבחים והחיזוקים שנאמרו כאן.

מרב מיכאלי: אני רק רוצה לשאול.

מרב מיכאלי: אני באתי הבוקר כי חשבתי שאני אוכל לשאול את משרד התחבורה איך זה שבאמת כביש שיודעות בוודאות שנהרגות ונהרגים בו כל כך הרבה אנשים כמו כביש 66 לא נכנס לתכנית החומש.

מרב מיכאלי: אחרי כל הדברים שאמרתם כאן שהם כל כך חשובים ונכונים, אני לא מצליחה להבין את זה.

מרב מיכאלי: חשבתי שאוכל לשאול ולקבל תשובה אבל אני מבינה שזה לא יקרה היום כי השעה 11:00 והמליאה מתחילה אבל אני חושבת שזאת שאלה שצריכה להדהד כאן בחדר בתקווה לא להישאר עם סימן שאלה בסופו של דבר.

איתן כבל: תודה.

איתן כבל: אני אתייחס לזה בהמשך.

מרב מיכאלי: איזה המשך?

מרב מיכאלי: יש לך מליאה.

איתן כבל: אני יודע.

איתן כבל: אנחנו כבר מסיימים.

איתן כבל: שמוליק אבואב, אני רוצה שמכאן תמסור תודה לאבי נאור על העבודה המדהימה שהוא עושה.

איתן כבל: לצערנו בנסיבות טרגיות הוא הוביל את כל המהלך הזה ואכן עושים עבודה מדהימה.

<שמואל אבואב: הסיפור של הדוח הוא הסיפור של המחדל הגדול של תאונות דרכים במה שקורה במדינת ישראל בשנים האחרונות.

<שמואל אבואב: הדוח בא ואומר עשר שנים מדינת ישראל הצליחה שנה אחר שנה להוריד ב-47 אחוזים את מספר ההרוגים עד שנת 2012.

<שמואל אבואב: משנת 2012 שנה אחר שנה – זו השנה הרביעית – מחדל מתמשך ועלייה דרמטית במספר ההרוגים.

<שמואל אבואב: זה מעשה שאי אפשר לקבל אותו ולהבין אותו.

<שמואל אבואב: כששואלים את השאלה מה קרה באותה מדינה, עשר שנים היא מצליחה, ארבע שנים היא נכשלת, הולכים לדוח ורואים שחור על גבי לבן, רואים ירידה של 63 אחוזים בניידות, רואים ירידה של שלושים אחוזים בשוטרי התנועה, רואים ירידה של שבעים אחוזים בתקציב המשטרה, רואים רשות לאומית שפעם הייתה עם תקציב של 550 מיליון שקלים וקיצצו את התקציב שלה ל-220 מיליון שקלים.

<שמואל אבואב: הרי זה ברור שהדוח נותן את התשובה ולא רק נותן את התשובה אלא הוא משרטט את מפת הדרכים.

<שמואל אבואב: לכן מה שצריך לעשות מחר בבוקר - לדאבון ליבנו חצי שנה עברה מאז ראשית הוועדה והמצב רק הולך ומחמיר מיום ליום - זה לרכוש מאתיים ניידות ומדובר בעשרות מיליוני שקלים בודדים.

<שמואל אבואב: שנית, להוסיף מיד 300 שוטרים למשטרת התנועה.

<שמואל אבואב: שלישית, להוסיף מיד עוד מאה מצלמות לאותם כבישים.

<שמואל אבואב: בדקנו יושב ראש ועדת הכלכלה, הסתכלנו איפה ההרוגים של השנה הזאת, היכן נהרגו 214, האם הם התפזרו בכל הארץ?

<שמואל אבואב: התשובה היא לא.

<שמואל אבואב: שמונים הרוגים מתוך ה-214 בשנה הזאת מרוכזים בשלוש זירות בהן אפשר לטפל.

<שמואל אבואב: הזירה של ה-850 קילומטרים בהם צריך לשים את המצלמות, בשמונים רחובות אדומים בעירוני ובאותם מוקדי סיכון.

<שמואל אבואב: התאונה של אתמול בפרדיס, אתה מסתכל על הצומת, צומת אדום, צומת שהיה צריך להיות עם מצלמה, הכביש בין פרדיס לטירת הכרמל הוא כביש אדום.

<שמואל אבואב: לא רק שהדוח של הכנסת בא והעמיד תמונת מצב קשה, בא הדוח של מדינות העולם.

<שמואל אבואב: לפני שבוע וחצי העולם פרסם דוח לפיו ישראל היא במקום לפני האחרון - כאשר לפנינו קפריסין – בירידה בשיעור ההרוגים בשנת 2015.

<שמואל אבואב: זאת אומרת, ההלכה ברורה, התמונה ברורה.

<שמואל אבואב: אני מקווה שכשם שהוועדה הזאת השכילה – ואתה בתבונה עשית את זה – שבשום שכל נדע להוציא את הדברים מן הכוח אל הפועל.

<שמואל אבואב: ההלכה חשובה אבל המעשה חשוב יותר מן ההלכה.

איתן כבל: תודה לך.

<קריאה: חבר הכנסת כבל, סליחה שאני מתערב לכם בדיון אבל אנחנו יושבים כאן ושומעים את הדברים.

<קריאה: אני קראתי אתמול בלילה את הדוח שלכם ממילתו הראשונה ועד המילה האחרונה.

<קריאה: לא נראה לכם מוזר שהכנסת צריכה לכתוב דוח ולרדת לרזולוציה של כל כביש וכביש?

<קריאה: יש את הרשות, יש את משרד התחבורה ולכאורה מדינה מסודרת אמורה לטפל בזה.

<קריאה: לא?

איתן כבל: השאלה שלך היא שאלה מצוינת.

איתן כבל: למרות זאת ואף על פי כן הגעתי למסקנה שאנחנו חייבים לרדת לרזולוציות הכי נמוכות כמו לעלות ברזולוציות הכי גבוהות כי במקום שאין אנשים, יהיה איש.

איתן כבל: במובן הזה.

איתן כבל: הגעתי למסקנה, הגענו למסקנה, כי ככל שעסקנו בנושא, ראינו כמה משרדי הממשלה לא עוסקים בעניין.

<קריאה: איך אתה הבנת שזה לא עוד לוח, לא עוד מנגנון פיקוח?

<קריאה: היה פיקוח שכבר לא מפקחים ויש שלל גופים בעיקר לא מסוגלים לדבר ביניהם.

איתן כבל: ועדת הכלכלה פעם ראשונה עושה את זה.

איתן כבל: פעם ראשונה בכנסת בכלל שנעשה סוג כזה של פעולה, כמובן אחרי הגז, אבל כאן זה מעשה ראשון מסוגו שוועדה עוסקת בצורה מאוד מאוד אינטנסיבית בנושא כפי שעסקנו והבאנו לכאן את כל הגורמים, ואני אומר את כל הגורמים, העוסקים בנושא והם התייצבו כאן.

איתן כבל: לשם כך הקמנו ועדת משנה.

איתן כבל: הדברים נאמרו כאן בצורה ברורה כי מהרגע שאני כיושב ראש ועדת הכלכלה הודעתי שהנחנו את הדוח ואם לא נעשה מעשה, אנחנו אחראים לא פחות מאלה שלא עושים עד היום.

<קריאה: עוד עניין אחד ברשותך, וסליחה מהחברים שאני לוקח להם את הזמן, אתם פותחים את הדוח במלים "מ-2005 שר התחבורה הוא גם השר לבטיחות בדרכים".

<קריאה: הוא לא יודע את זה?

איתן כבל: אני לא מתכוון להשיב במקומו של השר.

איתן כבל: אני יכול רק לומר לך ואמרתי זאת בצורה מאוד ברורה ואני אשוב ואומר שהדוח הזה לא יצא כדוח שכוונתו להצביע על אשמים.

איתן כבל: אלא לנסות להניח את הדברים על השולחן.

איתן כבל: אבל אני אומר לך שהכותרת של הדוח הזה, של הדברים שלי, הייתה צריכה להיות אני מאשים.

איתן כבל: זאת הכותרת שאני נתתי לדוח.

איתן כבל: אני מאשים את ממשלת ישראל, את ממשלות ישראל, בחידלון המתמשך שגורם למותם של מאות אנשים מדי שנה, להרס משפחות, לנזק כלכלי של למעלה מ-15 מיליארד שקלים מדי שנה ועוד לא דיברנו על מעגל ההדף שלמעט ממנו נחשפנו כאן, של משפחות שכנראה כבר לעולם לא תצלחנה להתאושש בגלל מה שקרה להן.

איתן כבל: אנחנו מחויבים, אני בראש ובראשונה, למלחמה הזאת.

איתן כבל: המלחמה נגד הקטל בדרכים, המלחמה למען החיים.

חמד עמאר: אמרתי בתחילת דבריי ש-77 בני אדם נהרגו בחודשיים האחרונים ואפילו לא התקיים כינוס חירום במשרד התחבורה שהביא את כל הגורמים שקשורים בנושא לשבת ולראות מה אנחנו עושים ואיך אנחנו עוצרים את הקטל.

חמד עמאר: לכן אני חושב שככנסת אנחנו מחויבים לנושא.

איתן כבל: יש לי כאן הפניה שתכף אני אקריא אותה.

איילת נחמיאס ורבין: החסרת מילה אחת מאוד חשובה – הפקרה.

איילת נחמיאס ורבין: פשוט הפקרה.

איילת נחמיאס ורבין: אני מצטערת.

איתן כבל: איציק חולבסקי, לפני שאתה אומר משפט, אני לקחתי על עצמי לטפל ולהתמודד מקרוב עם כביש 66, גם אם לא עם כולו אבל לפחות עם חלקו.

איתן כבל: נסעתי בו לאחרונה.

איתן כבל: פעם כולנו היינו נוסעים בו הרבה והיום אני כבר פחות נוסע בו.

איתן כבל: נסעתי בו לאחרונה והכביש הוא כביש איום ונורא.

איתן כבל: פשוט איום ונורא.

<איציק חולבסקי: תודה ליושב ראש הוועדה חבר הכנסת איתן כבל ולכל חברי הוועדה וחברי כנסת נוספים, נחמן שי, איילת, חמד עמאר, עיסאווי פריג', מרב מיכאלי.

<איציק חולבסקי: הבוקר התבשרנו על תאונה מחרידה באזור פרדיס ולבי עם המשפחות.

<איציק חולבסקי: שוב, זה אות אזהרה נוראי.

<איציק חולבסקי: לפני 11 חודשים ב-1 לספטמבר 2015, ביום הראשון של שנת הלימודים, שתי ילדות מנצרת נהרגו ליד מושב מדרך עוז בתאונה מזעזעת והתאונה הבוקר מזכירה לי ממש אחד לאחד את התאונה ההיא.

<איציק חולבסקי: כמה חודשים אחרי כן נפצע ממש באותו מקום, בכניסה למדרך עוז, חיים טביב, תושב המושב, ארבעים שנים אחרי שאיבד את הבן הבכור שלו יוסי בן השמונה באותו מקום.

<איציק חולבסקי: מנכ"לית משרד התחבורה קרן טרנר, ואני מאחל לה הצלחה בתפקיד, הודיעה לי לפני שבוע שכביש 66, כביש הדמים, לא יהיה בתכנית החומש הקרוב.

<איציק חולבסקי: אני שואל עכשיו את חברי הוועדה ואת היושב ראש, אחרי המשפט שאמר בפתיחה שלו, איך ייתכן שכביש דמים עם ארבעים הרוגים ועם אלף פצועים בשנים האחרונות לא נכנס לתכנית החומש של מדינת ישראל.

<איציק חולבסקי: אני מזכיר לכולנו, לחברי הוועדה, ליושב ראש המכובד והמעולה של הוועדה איתן כבל, שבדיונים קודמים בסדרת הדיונים עליה אני מברך אמרת שאתה תוודא שהכביש ייכנס לתכנית החומש.

<איציק חולבסקי: אני דורש מהוועדה ומאיתן כבל העומד בראשה לוודא שאכן הכביש ייכנס לתכנית החומש.

<איציק חולבסקי: תודה.

איתן כבל: תודה לך.

איתן כבל: מישהו כאן רוצה לומר מילה?

איתן כבל: לא.

איתן כבל: ברשותכם, אני רוצה לסיים במשפט מתוך הדוח והוא יהיה כתוב גם במכתב לראש הממשלה, מתוך עיקרי המסקנות וההמלצות.

איתן כבל: הוועדה רואה חשיבות בהגדרת בלימת הקטל בדרכים כיעד לאומי ותובעת מהממשלה לזמן בדחיפות ישיבת ממשלה בנושא המאבק בקטל בדרכים ולהחליט על צעדים מיידיים שעל השרים ומשרדי הממשלה לנקוט.

איתן כבל: אני יכול לומר לכם שהדוח הזה לא הולך להיות אות מתה.

איתן כבל: אני אומר את זה בצורה מפורשת.

איתן כבל: מי שחושב שהדוח הזה הולך להיות מונח בספריות, כל אחד במקומו, טועה.

איתן כבל: אישית אני אלווה את זה.

איתן כבל: זאת לא קואליציה ולא אופוזיציה, זה לא ימין וזה לא שמאל, אלא אלה החיים שלנו , החיים של הילדים שלנו, של המשפחות שלנו, של החברים שלנו.

איתן כבל: כל אחד במעגל שלו.

איתן כבל: אנחנו נשבעים לעשות לזה סוף.

איתן כבל: תודה.

איתן כבל: הישיבה נעולה.